Die wêreld in foto’s – 14 Januarie 2020Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Inwoners van Kaboel in Afghanistan sit rondom ŉ vuur om hulself warm te maak ná hewige sneeuval. (Foto: Rahmat Gul, AP) Die son steek kop uit agter die lugbesoedelde hemelruim in Bangkok, Thailand. Bangkok se lugbesoedelingsvlak het Dinsdag op 162 gestaan, en die PM 2,5-vlak was 48,2 mikrogram per kubieke meter. (Foto: Gemunu Amarasinghe, AP) ŉ Pro-demokrasie-ondersteuner hou ŉ plakkaat vas tydens ŉ byeenkoms by Hongkong se sakekern, bekend as Central. Die maande lange pro-demokrasiebeweging is in 2020 hervat met verdere massabetogings. (Foto: Vincent Yu, AP) ŉ Suikerrietverkoper wag op klante buite ŉ groentemark in Bangalore, Indië, op die vooraand van Makar Sankranti. Suikerriet word tydens hierdie oesfees in rituele gebruik terwyl die fees die terugkeer van die son na die Noordelike Halfrond vier. (Foto: Aijaz Rahi, AP) Pres. Donald Trump en eerste dame Melania Trump staan in die mis aan boord van Air Force One nadat hulle die College Football Playoff National Championship-wedstryd tussen LSU en Clemson in New Orleans bygewoon het. (Foto: Evan Vucci, AP)